ROZHODNUTIE KOMISIE
zo 4. júla 2008,
ktorým sa mení a dopĺňa príloha III k rozhodnutiu 2003/467/ES, pokiaľ ide o zoznam regiónov úradne uznaných za regióny bez výskytu enzootickej bovinnej leukózy v Poľsku
[oznámené pod číslom K(2008) 3284]
(Text s významom pre EHP)
(2008/576/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vnútri Spoločenstva (1), a najmä na jej prílohu D kapitolu I časť E,
keďže:
(1)
Smernica 64/432/EHS ustanovuje, že členský štát alebo región členského štátu možno úradne vyhlásiť za členský štát alebo región bez výskytu enzootickej bovinnej leukózy, ak sú dodržané určité podmienky stanovené v uvedenej smernici.
(2)
Zoznam regiónov členských štátov úradne bez výskytu enzootickej bovinnej leukózy sa stanovuje v prílohe III k rozhodnutiu Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
V uvedenom rozhodnutí, zmenenom a doplnenom rozhodnutím 2008/404/ES, sa v súčasnosti v rámci vyššieho správneho celku (vojvodstva) Podkarpackie v Poľsku uvádza 12 správnych regiónov (powiaty) úradne bez výskytu enzootickej bovinnej leukózy.
(4)
Poľsko predložilo Komisii dokumentáciu, v ktorej preukazuje plnenie príslušných podmienok stanovených v smernici 64/432/EHS, pokiaľ ide o ďalších 13 správnych regiónov (powiaty) v rámci uvedeného vyššieho správneho celku, aby bolo možné uvedené regióny považovať za oblasti Poľska bez výskytu enzootickej bovinnej leukózy.
(5)
Po prehodnotení uvedenej dokumentácie by tieto regióny (powiaty) v Poľsku mali byť úradne uznané za oblasti bez výskytu enzootickej bovinnej leukózy v tomto členskom štáte.
(6)
Príloha III k rozhodnutiu 2003/467/ES by sa preto mala zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V kapitole 2 prílohy III k rozhodnutiu 2003/467/ES sa pri položke Poľska časť týkajúca sa vojvodstva Podkarpackie nahrádza týmto:
-
„Vojvodstvo Podkarpackie
Powiaty:
bieszczadzki, brzozowski, dębicki, jarosławski, jasielski, kolbuszowski, krośnieński, Krosno, leski, leżajski, lubaczowski, łańcucki, mielecki, niżański, przemyski, Przemyśl, przeworski, ropczycko-sędziszowski, rzeszowski, Rzeszów, sanocki, stalowowolski, strzyżowski, Tarnobrzeg, tarnobrzeski.“
Článok 2
Toto rozhodnutie je určené členským štátom.
V Bruseli 4. júla 2008